ពល​រដ្ឋ​ខ្មែរ​ស្លាប់​ដោយ​សារ​ជំងឺ​រាក​រូស​ក្នុង​រដូវ​ក្តៅ
ជំងឺ​រាក​រូស​បាន​សម្លាប់​អាយុ​ជីវិត​របស់​ប្រជា​ពល​រដ្ឋ​ខ្មែរ​​នៅ​ក្នុង​រដូវ​ក្តៅ​នេះ​ដោយ​សារ​ការ​បរិភោគ​គ្មាន​អនាម័យ។
ក្រុមមន្ត្រីសុខាភិបាលបាននិយាយនៅថ្ងៃព្រហស្បតិ៍នេះថា មេរោគជំងឺរាករូសធ្ងន់ធ្ងរ ដែលបានបង្ខំដោយរដូវក្តៅអូសបន្លាយពេល បានសម្លាប់ប្រជាពលរដ្ឋខ្មែរយ៉ាងតិច៣៥នាក់ ចាប់តាំងពី ខែមិនា ដោយរួមមានមនុស្ស២នាក់ បានស្លាប់នៅក្នុងខេត្តកំពង់ចាមកាលពីថ្ងៃពុធ។ ករណីធ្ងន់ធ្ងរបំផុតបានកើតមាននៅក្នុងខេត្តរតនគីរី ជាកន្លែងដែលមនុស្ស១៥នាក់បានស្លាប់នៅក្នុងខែមេសា និងចាប់តាំងពីខែមិនាមក ៧នាក់នៅខេត្តកំពង់ចាម ៥នាក់នៅខេត្តក្រចេះ ៤នាក់នៅ ខេត្តស្ទឹងត្រែង ២នាក់នៅខេត្តព្រៃវែង និង២នាក់នៅខេត្តកំពង់ឆ្នាំង នេះបើតាមការអះអាងរបស់ ក្រុមមន្ត្រីសុខាភិបាលខេត្ត។ ក្រុមមន្ត្រីសុខាភិបាលបានបញ្ជាក់ថា អ្នកភូមិទាំងនេះបានបរិភោគទឹក ឬចំណីអាហារ ដែលបាន បង្កឡើងដោយពពួកមេរោគ បានធ្វើឱ្យជំងឺកាន់តែធ្ងន់ធ្ងរដោយកំដៅក្តៅខ្លាំងពេក។ ប្រទេសកម្ពុជា កំពុងតែទទួលរងនូវរដូវក្តៅជាបន្តដែលបានចាប់ផ្តើមនៅក្នុងខែមិនា បន្តរហូតដល់ខែឧសភា នៅពេលដែលមានភ្លៀងធ្លាក់បន្តិចបន្តួច។ ជាធម្មតា ប្រជាជនកម្ពុជាសង្ឃឹមថា ការធ្លាក់ភ្លៀងបានចាប់ផ្តើមកក់ខែបន្ទាប់ពីពិធីបុណ្យចូលឆ្នាំខ្មែរនៅក្នុងពាក់កណ្តាលខែមេសា។ បន្ទាប់ពីការស្លាប់អ្នកភូមិ២នាក់នៅខេត្តកំពង់ចាម កាលពីថ្ងៃពុធ  លោក ម៉ម ប៊ុនហេង រដ្ឋមន្ត្រីក្រសួងសុខាភិបាល ឥឡូវនេះកំពុងអំពាវនាវដល់មន្ត្រីសុខាភិបាល ឱ្យត្រួតពិនិត្យនិងតាមដានការវិវឌ្ឍនៃការផ្ទុះជំងឺរាករូសនេះ និងអំពាវនាវដល់ប្រជាពលរដ្ឋនៅទូទាំងប្រទេស ឱ្យធ្វើអនាម័យចំពោះចំណីអាហារ ទឹក និងផ្ទះសម្បែងជាដើម។ នៅក្នុងករណីនេះ លោកយឹម ណាវី អនុប្រធានការិយាល័យមណ្ឌលសុខភាពស្រុកចម្ការលើ បាននិយាយថា មនុស្ស២នាក់បានស្លាប់ នៅក្នុងភូមិត្រពាំងឈូក ក្នុងស្រុកចម្ការលើ នៅក្បែរព្រំដែនជាប់ជាមួយខេត្តកំពង់ធំ។ នៅក្នុងភូមិចំនួន៥នៃស្រុកចម្ការលើនេះ អ្នកភូមិជាង១៨០នាក់ផ្សេងទៀតបានកើតជំងឺរាករូសធ្ងន់ធ្ងរ ដែលកំពុងព្យាបាលនៅមណ្ឌលសុខភាពស្រុកនិងឃុំមេសរជ្រៃ។ "ខ្ញុំគិតថា វាទាក់ទងនឹងអាកាសធាតុក្តៅពេក ការបរិភោគចំណីអាហារ និងទឹកគ្មានអនាម័យ។ ជំងឺរាកឆ្នាំនេះមានសភាពធ្ងន់ធ្ងរ"។ លោក សុខ ទូច ប្រធាននាយកដ្ឋានជំងឺឆ្លងនៃក្រសួងសុខាភិបាលបានបញ្ជាក់ថា លោកនិងក្រុម មន្ត្រីសុខាភិបាលរបស់លោកបាននាំយកស៊ីរ៉ូម និងថ្នាំពេទ្យទៅចែកចាយនៅតំបន់ផ្ទុះជំងឺរាករូស នៅថ្ងៃព្រហស្បតិ៍នេះ។ ក្រុមមន្ត្រីសុខាភិបាលបានជួបជាមួយអ្នកភូមិដើម្បីពន្យល់អំពីការធ្វើអនាម័យត្រឹមត្រូវ និងការរៀបចំម្ហូបអាហារ ហើយក្រុមមន្ត្រីសុខាភិបាល បាននិយាយថា ប្រជាពលរដ្ឋគួរតែបត់ជើងតូច-បត់ជើងធំនៅក្នុងបង្គន់ឱ្យបានត្រឹមត្រូវ សម្អាតផ្ទះសម្បែង និងប្រុងប្រយ័ត្នក្នុងការចម្អិនម្ហូបអាហារ និងការបរិភោគទឹកស្អាត។ ក្រុមគ្រូពេទ្យកំពុងតាមដានមើលការវិវឌ្ឍនៃជំងឺរាករូសធ្ងន់ធ្ងរនៅក្នុងតំបន់ផ្ទុះជំងឺនេះ។